Danmark har længe lunet sig ved, at vi er et af de mest lige lande i verden. Men i de senere år er uligheden i Danmark steget mere end i de fleste andre europæiske lande. Og det er dårligt nyt for Danmark. For det er faktisk den stærke lighed, der er fundamentet for velfærdssamfundet.

Et samfund som det danske har ikke alene brug for, at de fleste borgere er i arbejde og kun de færreste på overførselsindkomst. Det har også brug for, at dem, der går på arbejde, får gode lønninger. Og den eneste måde, vi kan sikre dette på – i en verden, hvor jobfunktionerne bliver stadig mere specialiserede – er ved at satse benhårdt på uddannelse og opkvalificering af arbejdsstyrken.

Lige nu går udviklingen på flere områder i den forkerte retning: Unge mennesker dropper ud af uddannelserne, og den løbende opkvalificering af arbejdstagerne kan ikke følge med udviklingen mod stadig mere specialiserede arbejdsfunktioner.